Document ID: 32009R0240

KOMISJONI MÄÄRUS (EÜ) nr 240/2009,
20. märts 2009,
millega muudetakse määrust (EÜ) nr 1282/2006 seoses piima ja piimatoodete ekspordilitsentside ja -toetustega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikleid 170 ja 171 koostoimes artikliga 4,
ning arvestades järgmist:
(1)
Ühelt poolt CARIFORUMi riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu (2) (mille allakirjutamine ja esialgne kohaldamine on heaks kiidetud nõukogu otsusega 2008/805/EÜ) (3) artiklis 16 ja III lisa 2. liites on sätestatud piimapulbri tariifikvoot, mis oli varem esitatud vastastikuse mõistmise memorandumis Euroopa Ühenduse ja Dominikaani Vabariigi vahel seoses piimapulbri impordi kaitsega Dominikaani Vabariigis (4) (mis on heaks kiidetud nõukogu otsusega 98/486/EÜ). (5) Komisjoni määruse (EÜ) nr 1282/2006 (6) artikli 29 lõiget 1 tuleks vastavalt ajakohastada.
(2)
Määruse (EÜ) nr 1282/2006 artikli 30 lõike 1 punktis b on sätestatud, et kvoodi teise osa taotlejad peavad suutma tõestada, et nad on tegelenud kaubavahetusega kolmandate riikidega. Seda tingimust näib olevat võimalik tõlgendada mitmel viisil. Seepärast tuleks täpsustada, et kolmandaid riike hõlmava kaubavahetusega tegelemist on vaja tõestada asjakohaste tollidokumentide esitamisega.
(3)
Määruse (EÜ) nr 1282/2006 artikli 30 lõikes 3 on sätestatud 15 euro suurune tagatis 100 kg kohta. Lihtsustamise ja ühtlustamise huvides oleks kohane viia see vastavusse määruse artiklis 10 esitatud tagatise üldtasemega, mida kohaldatakse ka määruse III peatüki 2. jaos osutatud juustukvoodi haldamise suhtes.
(4)
Seepärast tuleks määrust (EÜ) nr 1282/2006 vastavalt muuta.
(5)
Tuleks sätestada, et muudetud sätteid ei kohaldata juba välja antud litsentside suhtes.
(6)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1282/2006 muudetakse järgmiselt.
1.
Artikli 29 lõige 1 asendatakse järgmisega:
„1. Ühelt poolt CARIFORUMi riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu, (7) mille allakirjutamine ja esialgne kohaldamine on heaks kiidetud nõukogu otsusega 2008/805/EÜ, (8) III lisa 2. liites sätestatud kvoodi alusel toimuva piimapulbri ekspordi korral Dominikaani Vabariiki tuleb kõnealuse riigi pädevatele asutustele esitada käesoleva jao kohaselt väljaantud ekspordilitsentsi tõestatud koopia ja iga partii ekspordideklaratsiooni nõuetekohaselt kinnitatud koopia.
2.
Artiklit 30 muudetakse järgmiselt:
a)
lõikele 1 lisatakse järgmine lõik:
„Esimese lõigu punkti b kohast kolmandate riikidega kauplemist tuleb tõestada üksnes kas vabasse ringlusse lubamise tollidokumentidega, millel on tolli nõuetekohane kinnitus ja mis viitavad asjaomasele taotlejale kui kaubasaajale, või tolli ekspordidokumendiga, millel on tolli nõuetekohane kinnitus.”;
b)
lõike 3 teise lõigu punkt a asendatakse järgmisega:
„a)
esitavad tagatise artikli 10 kohaselt;”.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Määrust kohaldatakse alates 1. aprillist 2009 esitatavate litsentsitaotluste suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. märts 2009

Labels: 3
17